
Orientul Mijlociu (I)

(Israel, Autoritatea Palestiniană, Siria, Iran)
 

Abstract

 


Seria nesfârşitelor crize cu care s-a confruntat de-a lungul istoriei Orientul Mijlociu se datorează prăbuşirii Imperiului otoman (1918) şi împărţirii sale succesive între puterile coloniale. În acelaşi timp, crearea în regiune a unor state cu frontiere contestate a constituit unul dintre principalele motive care au întreţinut starea de tensiune din Orientul Mijlociu. 

După al doilea război mondial, crearea statului Israel, într-un context ostil, a provocat exodul poporului palestinian, această situaţie aflându-se la baza multiplelor conflicte regionale care au avut loc. Bogatele resurse de petrol din zonă au contribuit şi ele la multiplicarea tensiunilor. Ca reacţie la această stare de lucruri, mişcările islamiste fundamentaliste au luat amploare, marcând atât istoria celor două popoare, israelian şi palestinian, cât şi evoluţia relaţiilor diplomatice internaţionale a celor două părţi aflate în conflict. 

După încheierea războiului din Golf (1991), ameninţările la adresa securităţii politice în Orientul Mijlociu au crescut. Variatele aspecte ale procesului de pace dintre Israel şi Autoritatea Palestiniană, intervenţia anglo-americană în Irak, contestată de o serie de ţări, expansiunea fundamentalismului islamic, coroborate cu situaţia economică şi demografică a regiunii descriu arhitectura unui spaţiu în care consolidarea securităţii devine elementul în jurul căruia gravitează stabilitatea sau instaurarea democraţiei. În timp, tensiunile între state au condus la conflicte deschise, crize umanitare de proporţii şi perturbări ale securităţii politice şi economice, concomitent cu modificări în modalităţile şi formele de manifestare ale acţiunilor agresive întreprinse de membri ai unor grupări extremiste. Colapsul procesului de pace arabo-israelian şi actele de violenţă care au însoţit acest proces au exacerbat sentimentele antioccidentale din regiune. Proliferarea armelor de distrugere în masă, creşterea în intensitate a conflictelor între state rivale, "exportul de terorism" din Orientul Mijlociu au contribuit, în mare măsură, la izolarea politică şi economică a regiunii.

Studii ale unor instituţii internaţionale specializate în probleme de securitate relevă faptul că evoluţiile politico-economice interne din ultimul deceniu au avut un rol fundamental în destabilizarea regiunii Orientului Mijlociu. Puterea este exercitată, în opinia analiştilor, de o nouă generaţie de lideri, lipsiţi de experienţă, diplomaţie, suport intern şi internaţional. Implementarea produselor de vârf ale tehnologiei informaţiei, (reţele informatice, sisteme de comunicaţii, televiziune prin satelit), a contribuit la promovarea unor viziuni diferite asupra unor situaţii politice şi sociale şi a condus la apariţia unor modificări politice, sociale şi economice majore în regiune. Efectele pe termen lung ale acestor schimbări pot conduce la transformări pozitive importante ale perspectivelor de democratizare şi consolidare a drepturilor omului în regiune. Pe termen scurt, însă, efectele pot fi perturbări ale vieţii politice şi economice, creşterea ameninţărilor cu declanşarea unor noi conflicte, precum şi manifestarea unui comportament impredictibil din partea unor state. Dependenţa statelor occidentale de resursele de petrol din regiunea Orientului Mijlociu se va accentua, în cazul în care acestea nu găsesc alternative pe termen lung, iar instabilitatea politică a zonei poate conduce la o recesiune importantă a economiei tuturor statelor lumii. 

După atacurile teroriste de la 11 septembrie 2001, regiunea Orientului Mijlociu a devenit un subiect major al politicii internaţionale a SUA. Administraţia americană a implicat în acţiunile sale de luptă împotriva terorismului şi proliferării armelor de distrugere în masă, state partenere din Orientul Mijlociu, cum ar fi Israel, Arabia Saudită, Qatar şi Egipt. SUA au realizat că pierderea partenerilor-cheie în diplomaţia internaţională, precum şi exacerbarea sentimentelor anti-americane pot limita capacitatea Statelor Unite de a continua eficient politica antiteroristă pe care au declanşat-o la sfârşitul anului 2001. 

Acest tablou descrie succint arhitectura generală a unui Orient Mijlociu care rămâne, cel puţin pe termen mediu, un punct fierbinte într-o ordine internaţională aflată în permanentă transformare.

 

 

 

Israel 

 

Unul dintre statele care este confruntat cu un mare deficit de securitate în regiunea Orientului Mijlociu este Israelul. Cauza insecurităţii este una complexă datorită actorilor implicaţi, fiind o rezultantă a următoarelor stări de fapt:

· Rivalitatea istorică, contestarea continuă a graniţelor Israelului, încă de la înfiinţare. Disputa asupra unor teritorii;

· Toate teritoriile de frontieră ale Israelului sunt vecine cu ţări arabe;

· Problema demografică: palestinienii arabi (musulmani) din Israel reprezintă aproape 20% din populaţia Israelului.

· Proliferarea armamentului;

· Interesele politice şi economice divergente ale actorilor implicaţi; dinamismul evoluţiei economiei şi globalizării;

· Problema resurselor naturale şi de mediu;

· Factorul SUA.

 

Scurtă prezentare a problemei teritoriilor

 

Legea reîntoarcerii (Law of Return), adoptată de Knesset în 1950, a consfinţit dreptul tuturor evreilor de a imigra şi astfel a avut loc un influx rapid, care a permis Israelului să-şi consolideze specificul evreiesc în zonă. Mulţi arabi, locuitori ai Palestinei, au fost nevoiţi să se refugieze în statele vecine, în special în Liban şi Iordania. Încă înainte de luna mai 1948, aproximativ 400.000 arabi evacuaseră deja zona. În anul 1964, palestinienii arabi refugiaţi au format Organizaţia de Eliberare a Palestinei (OEP) cu scopul desfiinţării statului Israel.

În iulie 1956, Guvernul egiptean a anunţat naţionalizarea companiei care deservea Canalul Suez. Drept răspuns, Israelul a lansat, în octombrie, un atac asupra Egiptului ocupând Fâşia Gaza (parte a Palestinei aflată sub ocupaţie egipteană din 1949) şi Peninsula Sinai. În urma presiunilor SUA şi ale ONU, forţele israeliene au evacuat aceste teritorii în anul 1957, iar o forţă de urgenţă a ONU a fost deplasată în Sinai. În 1967, Egiptul a asigurat retragerea forţei ONU din teritoriul său, iar forţele egiptene au ocupat imediat garnizoana de la Şarm-El-Şeik şi au închis Strâmtorile Tiran pentru navele israeliene, blocând portul israelian Eilat. Drept răspuns, Israelul a atacat Egiptul şi alte ţări arabe, obţinând importante câştiguri teritoriale. Războiul de şase zile, după cum este cunoscut, a adus Israelului posesiunea întregului Ierusalim, a zonei delimitate de malul vestic al Iordanului, a Peninsulei Sinai din Egipt, a Fâşiei Gaza şi Înălţimilor Golan din Siria. Estul Ierusalimului a fost imediat integrat în statul Israel, iar celelalte zone cucerite au fost considerate teritorii ocupate. Aproximativ 1,1 milioane de palestinieni care trăiau în West Bank, Fâşia Gaza şi estul Ierusalimului au intrat sub autoritate israeliană. Cei aproximativ 67.000 de arabi locuitori ai estului Ierusalimului au devenit cetăţeni israelieni, cu aceleaşi drepturi ca şi cetăţenii arabi israelieni. Ulterior, forţele militare egiptene au travesrsat Canalul Suez şi au reocupat o parte a Peninsulei Sinai, iar trupele siriene au lansat ofensiva asupra Înălţimilor Golan. Israelul a fost nevoit să încheie un nou acord de încetare a focului cu Egiptul şi Siria.

În septembrie 1978, preşedintele SUA, Jimmy Carter, preşedintele egiptean, Anwar El Sadat şi primul-ministru israelian, Menahem Begin, au semnat cele două acorduri de la Camp David. Primul acord a reprezentat o schemă de pace pentru Orientul Mijociu, prevăzând autonomia teritoriilor de pe malul de vest al Iordanului şi al Fâşiei Gaza, după o perioadă de tranziţie de cinci ani, iar al doilea a fost un proiect de tratat de pace între Egipt şi Israel. Pe măsură ce Israelul s-a retras din Sinai, relaţiile cu Egiptul s-au îmbunătăţit, iar în anul 1980, Egiptul a fost prima ţară arabă care a recunoscut oficial statul evreu. Cât priveşte acordurile care garantau autonomia teritoriilor palestiniene, acestea nu au mai putut fi puse în aplicare datorită faptului că Israelul a decretat prin lege că Ierusalimul nedivizat este capitala statului. În iunie 1982, forţele armate evreieşti au lansat "operaţiunea de pace pentru Galileea" şi au pătruns pe teritoriul Libanului. În urma retragerii israelite din Liban, s-a stabilit o zonă tampon de 20 km în interiorul Libanului.

Comunitatea internaţională a întreprins numeroase eforturi pentru a asigura pacea în Orientul Mijlociu. Cea mai importantă problemă la care se căutau soluţii era crearea unui stat palestinian. Principalele impedimente au constat în faptul că Israelul a refuzat să dialogheze cu Organizaţia pentru Eliberarea Palestinei (OEP), iar aceasta, la rândul ei, nu a recunoscut statul evreu. Din anul 1987 au avut loc numeroase demonstraţii şi revolte (intifada) în teritoriile ocupate de Israel, mai ales în Fâşia Gaza. În 1988, regele Hussein al Iordaniei a refuzat să mai reprezinte OEP în cadrul negocierilor internaţionale, fapt care a subminat politica Israelului şi a întărit autoritatea OEP. În acelaşi an, OEP a declarat independenţa statului Palestina (situat în principal pe malul de vest al Iordanului şi în Fâşia Gaza) şi a recunoscut Rezoluţia nr. 242 a ONU, recunoscând, implicit, statul Israel. Yasser Arafat, preşedintele OEP a declarat că "astfel, Consiliul Naţional Palestinian a recunoscut două state, Palestina şi Israel". 

Acţiunea de răspuns a coaliţiei internaţionale condusă de SUA la invazia Irakului în Kuweit, în august 1990, a condus la îmbunătăţirea relaţiilor dintre SUA şi Israel prin cooperarea seviciilor de informaţii şi desfăşurarea de acţiuni comune de supraveghere prin satelit. Relaţiile s-au tensionat din nou după încheierea ostilităţilor, întrucât Israelul a continuat să susţină aplicarea acordurilor de la Camp David, care aveau o aplicabilitate aplicată şi să construiască aşezări în teritoriile ocupate, refuzând, în acelaşi timp, să recunoască OEP. Procesul de pace, care nu înregistra evoluţii semnificative, a fost suspendat până la preluarea funcţiei de preşedinte al SUA de către Bill Clinton, în anul 1993. La 13 septembrie 1993 a fost semnată Declaraţia de Principii asupra autoguvernării teritoriilor arabe ocupate. Aceasta cuprindea recunoaşterea oficială a Israelului şi OEP, precum şi o retragere detaliată, în etape, a trupelor israeliene din teritoriile ocupate şi stipula rezolvarea problemei palestiniene, până în decembrie 1998. În iunie 1996, statele arabe, cu excepţia Irakului, s-au întrunit de urgenţă la Cairo şi au elaborat un comunicat în care se afirma că cerinţa de bază pentru încheierea păcii în Orientul Mijociu este retragerea Israelului din toate teritoriile ocupate. În urma unor intense eforturi diplomatice ale SUA, Israelul a acceptat să reia negocierile cu privire la retragerea din Hebron şi redeschiderea graniţelor Gazei şi teritoriilor de pe malul vestic. Punctele cele mai controversate ale disputei arabo-israeliene au rămas problemele minorităţii evreieşti din teritoriile ocupate, ale refugiaţilor palestinieni ca şi statutul Ierusalimului. 

Cu toate acestea, în pofida numeroaselor întâlniri şi acorduri semnate între părţile beligerante (prima întâlnire dintre partea israeliană şi Organizaţia pentru Eliberarea Palestinei - Oslo, ianuarie 1993; înţelegerea de la Cairo - mai 1994; cea de-a doua înţelegere de la Oslo - septembrie 1995; Acordul Wye River de reluare a convorbirilor pentru pace - septembrie 1999; summit-ul de la Camp David - iulie 2000), nu au fost înregistrate progrese notabile în ceea ce priveşte situaţia din regiune. Discuţiile au avut ca obiect retragerea armatei israeliene din teritoriile palestiniene şi încetarea atentatelor teroriste palestiniene la adresa israelienilor. De fiecare dată, însă, acordurile au fost încălcate, în mod deliberat sau ca urmare a unor asasinate, atacuri cu bombe, cu maşini-capcană sau în urma unor acţiuni represive la adresa civililor.

 

Situaţia actuală

 

Ariel Sharon a devenit prim-ministru al Israelului în februarie 2001, fiind reales în anul 2003. După escaladarea violenţelor din regiune şi atentatele de la 11 septembrie 2001, din SUA, acesta a reorientat politica sa de securitate în sensul integrării şi adaptării ei la conceptul de război contra terorismului. Cu toate acestea, militanţii palestinieni au continuat valurile de atentate sinucigaşe, Israelul răspunzând prin ocuparea continuă a teritoriilor palestiniene din West Bank. 

În iunie 2002, guvernul israelian începea construirea unui zid de împrejmuire (bariera de securitate) a Malului de Vest al Iordanului. Prima parte a construcţiei, a cărei lungime totală a fost stabilită la 720 km, a fost finalizată încă din iulie 2003. Dezaprobat de comunitatea internaţională şi criticat de palestinieni, zidul pare a fi o barieră în calea păcii, deşi guvernul israelian consideră că este singura soluţie viabilă pentru a pune capăt violenţei şi atacurilor teroriste. Construcţia acestei bariere de securitate de-a lungul frontierelor stabilite înainte de războiul din anul 1967, cu imixtiuni în teritoriile palestiniene, constituie un punct nodal, foarte sensibil, al procesului de pace israeliano-palestinian. Principalul dezacord îl constituie însăşi legalitatea acestei construcţii. O serie de analişti afirmă că, prin amplasarea zidului în interiorul teritoriului palestinian, guvernul israelian încalcă articolele 53 şi 147 ale Convenţiei a IV-a de la Geneva, care interzic distrugerea proprietăţii şi îngrădirea persoanelor pe teritoriile ocupate. Israelienii consideră lucrarea drept o măsură necesară pentru asigurarea securităţii în zonă. Pe de altă parte, palestinenii consideră zidul de demarcaţie drept o barieră care le blochează speranţele de constituire a unui stat independent. În plus, palestinienii se tem că zidul ar putea reprezenta încercarea Israelului de a stabili noi graniţe, întrucât este amplasat în interiorul teritoriului palestinian, la şase kilometri est de linia verde, care separă Israelul de Cisiordania, recunoscută internaţional după încheierea războiului de şapte zile, din 1967. 

După înălţarea primei treimi din zid, Israelul a dobândit, în mod ilegal, peste 10% din teritoriul Malului de Vest al Iordanului, urmând ca, la finalizarea construcţiei, să fie anexate aproximativ 91% din teritoriul aşezărilor palestiniene şi 98% din locuitorii acestora. Potrivit unui raport publicat recent de Council for the Advancement of Arab-British Understanding & Labour Middle East Council (Londra), 12.000 de palestinieni vor fi forţaţi să locuiască în zona considerată militară, cuprinsă între zidul de securitate şi vechea graniţă. În prezent, toate proprietăţile palestiniene, aflate la o distanţă de 60-100 de metri de locul unde va fi construit zidul, vor fi demolate sau confiscate. 

Curtea Internaţională de Justiţie de la Haga a stabilit, la 9 iulie 2004, că zidul de separaţie din Cisiordania este ilegal, a solicitat demolarea lui, precum şi acordarea de compensaţii palestinienilor afectaţi de construirea acestuia. 

În 2003 a fost lansat planul de pace, cunoscut sub numele de Foaia de parcurs, care propune crearea, până în anul 2005, a două state separate, pe teritorii diferite: Israel şi Palestina. SUA, UE, ONU şi Rusia au prezentat oficial Israelului şi Autorităţii Palestiniene, planul de pace care, în decursul a trei etape, îşi propune să stabilească condiţiile necesare soluţionării oficiale a conflictului. Planul este întocmit potrivit prevederilor Rezoluţiilor 242 şi 338 ale Consiliului de Securitate al ONU, rezoluţii acceptate deja de Israel, precum şi Iniţiativei de Pace lansată de Arabia Saudită în februarie 2002, care prevede retragerea Israelului din teritoriile ocupate în anul 1967 (West Bank, Gaza, Ierusalimul de Est şi Înălţimile Golan) şi pentru partea arabă, respectarea unor relaţii diplomatice normale cu Israelul.

Prima etapă a acestui plan - mai-iunie 2003 - prevedea, pentru palestinieni, eradicarea terorismului, normalizarea vieţii sociale, înfăptuirea reformei politice şi alegeri parlamentare, iar pentru israelieni, retragerea din teritoriile ocupate după războiul din 1948-1949, stoparea procesului de colonizare şi prezentarea oficială a unei declaraţii neechivoce care să menţioneze faptul că Israelul acceptă înfiinţarea uni stat palestinian.

Cea de a doua etapă - iunie-decembrie 2003 - implica înfiinţarea unui stat palestinian independent, organizarea unei conferinţe internaţionale şi monitorizarea regiunii de către comunitatea internaţională.

Ultima etapă - 2004-2005 - prevede organizarea celei de a doua conferinţe internaţionale, încetarea conflictelor şi semnarea unei înţelegeri privind stabilirea graniţelor definitive, reglementarea situaţiei refugiaţilor şi semnarea unui acord de pace între Israel şi statele arabe.

Planul propus de cvartetul internaţional a fost acceptat, fără nici o reţinere, de guvernul palestinian condus de Mahmoud Abbas. 

Arsenalul nuclear israelian

 

Problema arsenalului israelian a revenit în actualitate de curând, în condiţiile războiului împotriva Irakului (martie 2003). Conform studiilor internaţionale, în anul 2000, Israelul, care deţine 500 de rachete termonucleare şi un sistem sofisticat de lansare, a depăşit Marea Britanie, ajungând pe locul al cincilea în clasamentul puterilor nucleare, după Statele Unite şi Rusia, fiecare cu câte 10.000 de rachete termonucleare, Franţa şi China. 

Israelul şi-a construit "bomba A" prin colaborarea cu Franţa şi Africa de Sud şi prin spionaj din Statele Unite. Programul nuclear al Israelului a debutat la sfârşitul anilor '40, dar "părintele" bombei atomice israeliene - Ernst David Bergman - a pus bazele Comisiei israeliene pentru energie atomică abia în anul 1952. Prima ţară care a ajutat Israelul la construcţia bombei sale atomice a fost Franţa, care a construit reactorul de uraniu natural şi fabrica pentru reprocesare a plutoniului de la Dimona, lângă localitatea Bersheeba, în Deşertul Negev. La rândul său, Israelul a fost un participant activ la programul atomic francez, oferind expertiză tehnică. În acest timp, Israelul a negat orice preocupări nucleare, susţinând că la Dimona ar fi doar o uzină de prelucrare a resurselor minerale. 

Arsenalul nuclear al Israelului depăşeste cu mult arsenalul statelor arabe din Orientul Mijlociu. Israelul deţine bombe cu neutroni, adică bombe termonucleare miniaturizate destinate să maximizeze cât mai mult efectul radiaţiilor letale gamma, minimizând, în schimb, efectul exploziei şi perioada de acţiune a radiaţiilor. Arsenalul de distrugere în masă al Israelului mai include rachete balistice şi bombe nucleare, rachete de croazieră şi mine anti-personal. Potrivit experţilor, acest arsenal chimic şi biologic are la dispoziţie un foarte sofisticat sistem de lansare (avioane F-16, special amenajate pentru transportul şi lansarea armelor chimice şi biologice, cu echipaje de zbor instruite în acest sens). 

Majoritatea analiştilor sunt de părere că Israelul nu ar recurge la armele de distrugere în masă decât ca ultimă opţiune şi doar în scop de apărare. Întreaga politică externă a Israelului s-a schimbat, de fapt, din momentul când Israelul a devenit o putere nucleară. În 1982, Ariel Sharon, care deţinea funcţia de ministru al apărării, s-a pronunţat pentru extinderea sferei de securitate a Israelului "din Mauritania în Afganistan". Superioritatea nucleară evidentă a Israelului faţă de ţările arabe îi permite acestuia să acţioneze şi alte mecanisme de exercitare a forţei, pe lângă descurajare (disuasiune) sau război: Israelul poate să acţioneze fără teama de repercusiuni, în virtutea ameninţării nucleare. În limbajul diplomatic, această ameninţare nucleară potenţială se numeşte "nonconventional compellence", adică "reţinere neconvenţională". Intrând în "Clubul puterilor nucleare", Israelul poate aplica tactica "reţinerii neconvenţionale" oricărui stat sau grup de state.

Arsenalul nuclear al Israelului are, aşadar, numeroase şi profunde implicaţii asupra situaţiei din Orientul Mijlociu, atât pe termen scurt, cât şi pe termen mediu şi lung.

 

Autoritatea Palestiniană

 

Încă din perioada ascensiunii nazismului, una din principalele probleme a liderilor palestinieni a fost aceea a vânzării masive de terenuri către imigranţii evrei. După încheierea celui de-al doilea război mondial, Israelul a acceptat să participe direct la soluţionarea problemei, afirmând că aceasta trebuie să se facă prin aplicarea Rezoluţiei 194 a Adunării Generale a ONU, reafirmată an de an, din decembrie 1948, care prevede că "trebuie să se permită refugiaţilor palestinieni - care doresc - să se reîntoarcă la căminele lor cât mai curând posibil şi să trăiască în pace cu vecinii lor". 

Un studiu recent al Centrului pentru Studii Strategice şi Internaţionale relevă că, de cele mai multe ori, un război asimetric, aşa cum este cel între israelieni şi palestinieni, este rezultatul unor conflicte între valorile fundamentale asimetrice şi viziuni diferite în privinţa securităţii, pe care una sau ambele părţi implicate le consideră imposibil de reconciliat prin negocieri. Viziunile diferite ale celor două părţi privesc următoarele aspecte: 

- factorul demografic;

- condiţiile economice precare şi rata mare a şomajului în rândul populaţiei palestiniene; 

- ameninţarea unei imigraţii masive către teritoriile controlate de autoritatea Palestiniană;

- controlul asupra Ierusalimului şi modificarea graniţei teritoriilor israeliene din Ierusalim şi West Bank;

- importanţa strategică a regiunii râului Iordanului;

- viitorul aşezărilor israeliene din Fâşia Gaza, precum şi modul în care regiunea se va dezvolta din punct de vedere economic;

- caracteristicile viitorului stat palestinian;

- crearea legăturilor economice cu Israelul şi libertatea de circulaţie al palestinienilor în Israel;

- competiţia pentru rezervele de apă, ţinând seama şi de faptul că israelienii au un consum de apă pe cap de locuitor de trei ori mai mare faţă de palestinieni;

- clarificarea problemei relaţiilor viitorului stat palestinian cu Iordania, ţinând seama de faptul că există un proiect de formare a unei confederaţii Palestina-Iordania, cu impact major asupra capacităţilor şi capabilităţilor militare iordaniene şi asupra rolului Iordaniei în derularea procesului de pace israeliano-palestinian.

Cu toate demersurile diplomatice depuse într-o perioadă de 50 de ani, după ultima întâlnire la vârf de la Camp David, liderii politici remarcau faptul că oferta Israelului pentru palestinieni se prezenta astfel:

- statul palestinian nu dispunea decât de o suveranitate limitată; 

- viaţa palestinienilor continua să fie subordonată ocupantului;

- 9,5% din suprafaţa Cisiordaniei urma să fie anexată, iar circa 10% din malul Iordanului urma să fie oferit Israelului, care îşi menţinea şi controlul asupra frontierelor statului palestinian;

- pentru refugiaţi nu se avea în vedere nici o soluţie. 

"Filosofia propunerilor israeliene de la Camp David reflectă o anumită viziune asupra păcii şi Acordurilor de la Oslo. Guvernul şi opinia publică israeliană găseau normal ca drepturile palestinienilor (la demnitate, libertate, securitate, independenţă) să fie subordonate drepturilor israelienilor. Acordurile de la Oslo nu erau decât un aranjament între un ocupant şi un ocupat. Ocupantul vroia să-şi impună, în fiecare etapă şi cu sprijinul SUA, doar propriul său punct de vedere", aprecia "Le Monde Diplomatique". În această situaţie, Yasser Arafat a refuzat să accepte soluţia propusă la Camp David, având de partea sa întreaga opinie palestiniană, care credea în principiul "pace în schimbul teritoriilor". 

Vizita făcută la 28 septembrie 2000 de către Ariel Sharon pe Esplanada Moscheelor a fost resimţită de palestinieni ca o provocare, la care au reacţionat cu violenţă. După ce, în numai trei zile, armata israeliană a ucis 30 de oameni şi a rănit alţi 500, palestinienii s-au revoltat spontan, cerând încetarea imediată a ocupaţiei. Astfel a fost declanşată cea de-a doua Intifada. În ianuarie 2001, la Taba, s-au întâlnit negociatori palestinieni şi israelieni care conchideau în comunicatul final că niciodată până atunci părţile nu fuseseră atât de aproape de un acord de pace. Negocierile au fost structurate pe patru capitole: teritoriul palestinian, statutul Ierusalimului, securitatea zonală şi problema refugiaţilor. Cei 3,7 milioane de refugiaţi palestinieni din Iordania, Siria, Liban şi teritoriile autonome au reprezentat subiectul temerilor israeliene privind valurile masive de refugiaţi care ar fi putut reveni in Israel. De altfel şi analiştii politici apreciau că "ar fi o insultă pentru raţiunea umană să-ţi imaginezi, aşa cum afirmă o anumită propagandă, că liderii palestinieni ar putea crede că ar fi posibilă încheierea unui acord de pace care să prevadă revenirea în Israel a 3,7 milioane de refugiaţi. Adevărul este că ei nu ar putea accepta să renunţe la această revendicare istorică a OEP decât în schimbul creării unui stat palestinian viabil pe cvasitotalitatea Cisiordaniei şi Gazei, cu capitala în partea arabă a Ierusalimului”.

La negocierile de la Taba, părţile afirmaseră, de comun acord, că o soluţionare corectă a problemei refugiaţilor în conformitate cu Rezoluţia 242 va trebui să conducă şi la aplicarea Rezoluţiei 194 a Adunării Generale, fapt semnalat încă din anul 1948. Pe baza principiilor rezoluţiilor ONU, au fost elaborate câteva soluţii concrete. Refugiaţilor li se ofereau cinci posibilităţi:

- revenirea în Israel;

- revenirea în teritoriile israeliene cedate Palestinei;

- revenirea pe teritoriul vechiului stat palestinian;

- instalarea în locul lor de reşedinţă (Iordania, Siria, etc.);

- stabilirea într-o altă ţară (mai multe state, între care Canada, au anunţat, deja, că ar fi dispuse să primească un număr important de palestinieni).

Insistând asupra liberei opţiuni a refugiaţilor, liderii palestinieni au reafirmat că nu vor să pună în cauză caracterul evreiesc al statului Israel, caracter pe care l-au recunoscut prin declaraţia de independenţă a Palestinei, adoptată de Consiliul Naţional Palestinian în 1988. “Decizia finală privind reîntoarcerea oricărui refugiat în Israel este în mâinile israeliene”, declara un reprezentant al OEP. Israelul consimţea, la Taba, să permită reîntoarcerea a 40.000 de refugiaţi în următorii 5 ani, dar palestinienii au cerut ca respectiva cifră să fie de cel puţin 100.000 de persoane, acesta fiind, de fapt, ultimul obstacol în calea soluţionării conflictului. Cele două părţi mai căzuseră de acord să se dea prioritate refugiaţilor din Liban, care trăiesc în condiţiile cele mai grele din cauza politicii discriminatorii a guvernului libanez. Delegaţia israeliană preciza: “Statul Israel recunoaşte datoria sa morală faţă de îmbunătăţirea rapidă a condiţiilor de viaţă ale populaţiilor refugiate în taberele de la Sabra şi Chatila (Liban)”.

După proclamarea independenţei statului Israel şi violenţele care au însoţit acest eveniment, Palestina, care avea peste un milion de locuitori (musulmani şi creştini), a rămas, în 1949, cu numai o zecime din populaţia sa. O statistică a ONU evidenţia un număr de 850.000 de refugiaţi, dintre care: Iordania, cea mai săracă ţară din regiune, (circa 500000, între 1947 şi 1949); Siria şi Liban, câte 100.000; Irak sub 5000 de persoane. 

Taberele de refugiaţi, care au apărut în anul 1949, au devenit noi spaţii sociale, un fel de enclave aflate în apropierea zonelor urbane. Corturile au fost înlocuite de construcţii de cărămidă. Deşi statele membre ale Ligii Arabe se angajaseră să nu-i integreze pe refugiaţi, o serie de guverne au adoptat măsuri nuanţate: Iordania a hotărât să le acorde cetăţenia ţării (cel puţin în teorie), Siria le-a acordat drepturi egale cu cele ale sirienilor, dar Libanul a pus în practică o politică discriminatorie. O parte dintre refugiaţi au emigrat către ţările din Golf, care aveau nevoie de mână de lucru şi de personal calificat. Alţii au emigrat spre destinaţii mai îndepărtate - America de Nord, America Latină, Europa sau chiar Australia. Astfel, s-a născut o societate palestiniană în exil, ale cărei structuri sociale tradiţionale au dispărut treptat. Dacă problema palestiniană este una eminamente politică, drama refugiaţilor reprezintă dimensiunea sa umană, cea mai dureroasă şi, de aceea, nu mai puţin importantă.

Enclava Ierihon (65 km2) a trecut sub controlul Autorităţii Palestiniene în mai 1994. Aceasta a preluat apoi controlul asupra altor nouă teritorii, cele mai importante fiind Nablus, Ramallah şi Bethleem. În paralel cu politica de colonizare în jurul acestor localităţi, guvernul israelian construieşte autostrăzi şi şosele ocolitoare, menite să izoleze şi mai mult enclavele. În acest scop, Israelul a preluat, între 1995 şi 1997, 2200 ha de pământ aparţinând arabilor. În prezent, palestinienii nu deţin decât 4% din teritoriul West Bank şi 60% din Fâşia Gaza.

În ultimii ani, Autoritatea Palestiniană s-a confruntat cu presiuni interne şi externe fără precedent, pentru reformarea structurilor de conducere şi combaterea corupţiei. După decesul lui Yasser Arafat, au fost organizate alegeri pentru desemnarea noului preşedinte al OEP. Scrutinul a fost câştigat de M. Abbas, un lider palestinian moderat, care a promis reformarea structurilor de conducere ale organizaţiei, reducerea semnificativă a acţiunilor structurilor teroriste, eliminarea persoanelor care se fac vinovate de crime, relansarea economică a regiunii.

Liderii politici apreciază că summit-ul israeliano-palestinian, care a avut loc la 8 februarie a.c., la Sharm el-Sheikh (Egipt) a avut o importanţă istorică, iar comunitatea internaţională trebuie să facă tot posibilul pentru a consolida progresul realizat în procesul de pace în Orientul Mijlociu. "Am căzut de acord cu premierul israelian Ariel Sharon să punem capăt tuturor actelor de violenţă împotriva israelienilor şi palestinienilor, oriunde s-ar afla aceştia", a declarat M. Abbas. Ca o primă măsură, Guvernul israelian condus de Ariel Sharon a adoptat, cu o largă majoritate, o hotărâre care prevede retragerea din Fâşia Gaza şi evacuarea coloniilor din această regiune, după peste 37 de ani de ocupaţie. Ariel Sharon şi ministrul Apărării vor stabili zonele care urmează să fie evacuate, precum şi data la care va avea loc acest lucru. Consilierul juridic al Guvernului, Menahem Mazuz, a impus o perioadă de minimum cinci luni între anunţarea evacuării şi începerea acesteia, pentru a permite coloniştilor să se pregătească. Operaţiunile vor începe la 20 iulie 2005, preconizându-se să se încheie până la sfârşitul anului. De asemenea, a fost modificat traseul barierei de separaţie. Noul traseu înglobează aproximativ 7% din Cisiordania, în afara Ierusalimului de Est anexat, faţă de 16% cât era prevăzut iniţial.

 

 

Siria

 

Unul dintre obiectivele strategice al Administraţiei americane, susţinute de Israel, este schimbarea hărţii geopolitice din Orientul Mijlociu până la sfârşitul anului 2005, când ar trebui să ia fiinţă statul palestinian, Siria fiind unul dintre statele care trebuie să se conformeze deciziilor SUA. Conform listei organizaţiilor teroriste, întocmite de Administraţia americană, Siria şi Iran sunt principalii sponsori ai organizaţiilor Hamas, Jihadul Islamic şi ai grupării Hezbollah.

Potrivit oficialilor americani, Siria a furnizat echipamente militare armatei irakiene, a permis trecerea a sute de luptători sinucigaşi arabi către Bagdad şi adăposteşte criminali de război irakieni. Mai mult, fostul secretar de stat, Collin Powell, a avertizat Siria că “trebuie să-şi revizuiască atitudinea, în special în privinţa sprijinului acordat activităţilor teroriste. În caz contrar, vom examina posibilele măsuri de ripostă diplomatice, economice sau de altă natură (...)". Preşedintele George W. Bush a evitat ameninţarea directă cu războiul, dar a lăsat să se înţeleagă că lucrurile s-ar putea schimba dacă Siria nu va coopera cu Statele Unite.

Războiul economic a fost deja declanşat, americanii închizând conducta de petrol dintre Irak şi Siria, care furniza aproximativ o treime din necesarul de petrol al regimului de la Damasc. 

O acuzaţie formulată tot mai des la adresa Siriei este aceea că posedă arme de distrugere în masă, chimice şi biologice. Analiştii americani susţin că programul de înarmare sirian a debutat în 1971, când a luat fiinţă Centrul de Studii şi Cercetări Ştiinţifice. Obiectul declarat de activitate al Centrului era studierea poluării chimice şi bacteriologice a râurilor, tratarea apelor menajere şi purificarea apelor. Administraţia americană afirmă că, în realitate, Centrul serveşte drept acoperire pentru producţia de arme chimice. Siria mai este acuzată că a construit uzine şi instalaţii pentru fabricarea de gaz sarin (VX) lângă Damasc, Hama, Homs, Alep şi Lattakia şi că, în ultimul deceniu, a cheltuit între 1 şi 2 miliarde de dolari anual pentru a-şi perfecţiona capacităţile balistice, armele chimice şi cele biologice. 

Sateliţii de spionaj americani au semnalat că Siria posedă rachete SCUD cu ogive chimice, îndreptate în direcţia reactorului nuclear israelian de la Dimona, a aeroporturilor şi a marilor oraşe ale statului evreu. De asemenea, Siria a fabricat mii de bombe chimice aeriene care pot fi lansate din avioanele Mig-23, Su-22 şi Su-24 şi dispune de trei brigăzi mobile de rachete sol-sol, cu o rază de acţiune cuprinsă între 70 şi 300 de kilometri. Pe teritoriul sirian există cel puţin 15 tuneluri, construite cu asistenţă chineză şi nord-coreeană, care adăpostesc 1000 de rachete SCUD, cu o rază de acţiune de 500 de kilometri. Alte patru tuneluri ascund rachete SCUD cu o rază de acţiune de 700 de kilometri. Siria susţine că toate aceste arme servesc ca mijloc de descurajare a puterii nucleare israeliene. 

Conform analiştilor, în prezent, singurul susţinător al unei acţiuni în forţă a SUA împotriva Siriei este premierul israelian Ariel Sharon. El a chemat Statele Unite să "exercite presiuni foarte puternice asupra Siriei, fără ca aceasta să însemne în mod obligatoriu declanşarea războiului". A. Sharon a mai afirmat că preşedintele sirian, Bashar Assad, este periculos pentru pacea regiunii. Premierul israelian a întocmit o listă de solicitări pe care consideră că americanii ar trebui să le prezinte sirienilor:

- expulzarea şi dezmembrarea organizaţiilor teroriste palestiniene care acţionează în Siria, (Hamas şi Jihadul Islamic);

- expulzarea unităţilor Gardienilor Revoluţiei, armata ideologică a guvernului iranian, din valea Bekaa libaneză, regiune care se află sub controlul total al Siriei;

- încetarea cooperării cu Iranul, mai precis a transferului de arme din Teheran, via Siria, către Autoritatea Palestiniană în vederea comiterii de atentate; 

- permiterea deplasării armatei libaneze de-a lungul frontierei cu Israelul şi expulzarea grupării Hezbollah din acest sector; 

- demontarea sistemului de lansatoare de rachete amplasate de Hezbollah aproape de frontiera israeliană.

Potrivit analiştilor, la fel ca în cazul Irakului, interesele neoconservatorilor americani şi ale Guvernului israelian coincid şi în privinţa Siriei. Pentru americani, scopul războiului din Irak a fost acela de a neutraliza un regim inamic şi de a pune mâna pe a doua rezervă de petrol din lume. Israelul a avut numai de câştigat, pentru că a fost îndepărtată ameninţarea irakiană de la frontiera estică şi a fost lichidat cel mai important sponsor al organizaţiilor teroriste palestiniene. 

Deşi Siria nu a fost desemnată drept parte a "axei răului", unii analişti americani argumentează că regimul sirian intră automat în această categorie, fiind pe lista principalilor sponsori ai terorismului internaţional. În ultimii 15 ani, Siria a fost cel mai important şi mai apropiat aliat al Iranului. În plus, regimul sirian sprijină intens organizaţii palestiniene (Hamas, Jihadul Islamic şi Frontul Popular) şi libaneze (Hezbollah) ostile Israelului. Pe de altă parte, Israelul obţine anumite beneficii de pe urma lichidării ameninţării siriene. De la războiul din 1967, când Siria a pierdut podişul Golan, cele două ţări se află, practic, în stare de beligeranţă. Confruntarea cu Israelul se desfăşoară indirect, prin intermediul Hezbollah, gruparea teroristă care acţionează în sudul Libanului. Potrivit analiştilor, Siria nu are nici un interes în crearea unui stat palestinian viabil, care să coexiste alături de Israel, regimul sirian dorind să distragă atenţia opiniei publice arabe de la nevoia de democratizare a statelor dictatoriale şi teocratice din regiune. Dacă SUA reuşesc să determine Siria şi Iranul să înceteze sprijinul acordat organizaţiilor palestiniene, acest fapt ar reprezenta o altă contribuţie substanţială la întărirea securităţii Israelului, după răsturnarea regimului condus de Saddam Hussein în Irak. Astfel, mesajul liderilor americani către Siria conţine următoarele solicitări:

- nu trebuie să adăpostească sau să protejeze criminali de război irakieni; 

- nu trebuie să posede sau să dezvolte arme de distrugere în masă; 

- nu are voie să găzduiască, să sponsorizeze sau să coopereze cu grupări teroriste.

 

Iran 

 

Plasat pe "axa răului" de Administraţia americană, considerat o ameninţare de către SUA şi Israel pentru programul său nuclear declarat în scop pur civil (energetic) şi pentru presupusa susţinere a grupărilor teroriste de tip Hezbollah şi Jihadul Islamic precum şi a militanţilor şiiţi radicali din Irak şi Afganistan, liderii iranieni se tem de repetarea scenariului irakian din martie-aprilie 2003, eventual printr-un atac aerian israelian care să distrugă centrala nucleară de la Bushehr. Aplicarea sancţiunilor economice, impuse de SUA, includerea în rândul statelor-paria şi doctrina atacului preventiv par să contribuie la izolarea Iranului şi la finalizarea acţiunilor de înarmare nucleară. Experţii au scos în evidenţă şi rivalitatea geostrategică a Iranului cu Pakistanul, pentru trasarea unor sfere de influenţă în Afganistan. În plus, liderii conservatori iranieni consideră că sunt încercuiţi din punct de vedere geostrategic de forţe ostile: americane în Irak, Asia Centrală, Afganistan şi zona de coastă a Golfului Persic, pakistaneze la est, iar Israelul dispune de capacitatea de a lovi cu rachete teritoriul iranian. Analiştii apreciază că, pentru mediul de securitate regională, este important ca Irakul şi Afganistanul să nu fie mereu percepute ca sateliţi ai unei Americi hegemonice şi borne ale încercuirii strategice deliberate. Ei consideră că diminuarea treptată a prezenţei militare americane în aceste state, în cazul în care aceasta se va produce pe fondul normalizării situaţiei în regiune, va reduce probabil aceste percepţii, iar mica armată de circa 60-100.000 militari, aflată sub controlul forţelor aliate, de care Irakul va dispune în curând, precum şi armata afgană pregătită de forţele multinaţionale din cadrul ISAF, nu vor fi un motiv real de teamă pentru iranieni. 

Pe de altă parte, unele state arabe din Golf, mai ales Arabia Saudită şi cele ce au importante minorităţi şiite se opun pretenţiei Iranului de a fi liderul şiismului mondial. O serie de lideri ai Guvernului de la Ryad au solicitat chiar cumpărarea unei arme atomice sau intrarea ţării într-o alianţă cu un partener nuclear, cu scopul de a descuraja Iranul.

Singurii aliaţi ai Iranului sunt Rusia, cu ajutorul căreia construieşte reactoarele nucleare de la Bushehr şi Natanz şi de la care primeşte materiale strategice, India, cu care are semnat un parteneriat militar şi Armenia, stat la fel de interesat în limitarea secesionismului azer din Iran şi Nagorno Karabah. Totuşi, există semne de schimbare în raporturile cu vecinii arabi. Astfel, la începutul lunii ianuarie 2004, Iranul a manifestat fără echivoc dorinţa de a ameliorare a relaţiilor bilaterale cu Egiptul. 

Economia iraniană, deşi are un uriaş potenţial petrolier, precum şi o poziţie geopolitică pivotală între Orientul Apropiat, Asia Centrală şi subcontinentul indian, se resimte de pe urma sancţiunilor comerciale impuse de SUA, iar ţara este izolată în plan diplomatic deoarece şi liderii UE au decis să amâne pentru o vreme acordarea unui tratament comercial special pentru mărfurile iraniene, până când acest stat se va supune deciziei Agenţiei Internaţionale a Energiei Atomice de a renunţa la îmbogăţirea uraniului şi a permite vizite inopinante la centralele nucleare. De altfel, şefii diplomaţiilor statelor membre UE au avertizat Iranul că relaţiile politico-economice cu Europa sunt condiţionate de comportamentul în cele patru domenii-cheie ale securităţii regionale: neproliferarea nucleară, încetarea sprijinului pentru grupările teroriste, nesabotarea procesului de pace din Orientul Mijlociu şi respectarea drepturilor omului. În octombrie 2003, Iranul a anunţat că va semna protocolul-anexă la Tratatul de neproliferare, urmând a permite anumite inspecţii la centralele sale nucleare şi a renunţa la îmbogăţirea uraniului, important de menţionat fiind raportul AIEA din 20 noiembrie 2003, care relevă că s-au descoperit urme ale unor activităţi nucleare ilicite (urme de uraniu îmbogăţit) dar fără a acuza explicit Iranul că ar fi violat Tratatul de Neproliferare. Imaginea Iranului a fost afectată şi de recenta dezvăluire a responsabilului programului nuclear pakistanez, Abdul Khan, conform căruia regimul de la Islamabad a furnizat tehnologii nucleare Iranului, Libiei şi Coreei de Nord. 

Ca stat-naţiune, Iranul are un interes comun cu cel al Turciei, Siriei şi Irakului în contracararea secesionismului kurd. O serie de analişti consideră că Iranul doreşte să aducă la putere în Irak grupările şiite radicale, spre a-l transforma într-un satelit strategic. Iranul a neagat permanent aceste acuzaţii, iar autorităţile iraniene au declarat că pot oferi fonduri şi sprijin logistic pentru reconstrucţia Irakului, fapt interpretat ca o tentativă de a ameliora raporturile bilaterale cu SUA. La sfârşitul anului 2003, Iranul a realizat o mişcare importantă în relaţia cu SUA, solicitând Consiliului provizoriu de guvernare irakian să îi plătească un miliard de dolari drept daune pentru războiul cu Irakul din anii '80, declanşat din vina regimului Saddam Husein. 

Parteneriatul strategic cu India este, potrivit analiştilor, unul circumstanţial, deoarece India îşi doreşte o relaţie politico-militară şi economică tot mai activă cu SUA şi Israel, fapt ce va conduce la izolarea Iranului. Înarmarea accelerată a Iranului, achiziţionarea de submarine şi construirea rachetei Shahab 3 sunt măsuri prin care se încearcă descurajarea presupuselor viitoare acţiuni în forţă ale SUA şi aliaţilor săi în zona Strâmtorii Ormuz. De asemenea, există şi aspiraţia liderilor iranieni de a dobândi statutul de putere hegemonică în zona Golfului Persic, o putere respectată de vecinii arabi şi temută de Israel şi de a sparge bariera economică (sancţiunile comerciale) împusă de SUA. După alegerile parlamentare din februarie 2004, câştigate de conservatori, Iranul a rămas izolat şi ameninţat virtual atât de SUA, de unele state vecine cât şi de factori interni - mişcări secesioniste etnice şi religioase sau grupări armate de opoziţie precum "Mujahedinii Poporului". 

În regiunea Asiei de Sud, eventuala prezenţă militară iraniană, deşi poate dorită şi necesară Indiei pentru a ţine sub control Pakistanul, va conduce doar la creşterea numulţumirii SUA şi la suplimentarea cotei de risc militar la care se expune Iranul. Doar Rusia va continua probabil, pe mai departe, relaţia strategică cu Iranul, în scopul de a deţine un control relativ al Strâmtorii Ormuz, punctul nodal al rutelor petroliere care pleacă din Golful Persic. Faptul că Iranul este înconjurat de state ostile şi de forţe americane, precum şi contiguitatea cu Strâmtoarea Ormuz sunt factori ale unei analize geopolitice dificil de gestionat. 

Factorul american

 

Relaţiile excelente indo-israeliene sunt menite, în concepţia unor oficiali israelieni, să ducă la apariţia, în scurt timp, a unui triunghi strategic cu SUA sau chiar un patrulater prin includerea Turciei. În mod tradiţional, India susţinea poziţia palestinienilor faţă de Israel, în numele solidarităţii popoarelor din lumea a treia şi a necesităţii decolonizării totale, dar apropierea de Israel a produs implicit o depărtare de interesele lumii arabe. Pe de altă parte, SUA monitorizează alianţa indo-iraniană, ameninţând cu sistarea furnizării către India a componentelor sistemului de apărare aeriană Patriot, deşi India consideră utilă relaţia cu o naţiune islamică şi creşterea exporturilor militare spre Orientul Mijlociu, fără a ignora nici valoarea geopolitică a legăturii cu această regiune. 

Pentru SUA şi Israel angajamentul Indiei şi Rusiei de a susţine Iranul echivalează cu o provocare la adresa securităţii naţionale, mai ales în cazul proliferării nucleare. Dacă Rusia are o valoare deosebită pentru Administraţia americană în lupta antiteroristă, India riscă să rămână fără sprijinul american în cazul escaladării tensiunilor cu China şi Pakistan. De altfel, unii analişti văd în apropierea indo-americană o tentativă a SUA de a-şi găsi un aliat puternic pe flancul principalului rival geopolitic - China, în condiţiile în care în documentele Departamentului Apărării din SUA, se relevă că atât SUA, cât şi India se tem de puterea economică şi militară a Chinei, percepută ca ameninţare strategică. Deoarece relaţiile cu Japonia şi Coreea de Sud au devenit mai sensibile, după declanşarea războiului împotriva terorismului, SUA consideră India drept un element vital al strategiei de menţinere a supremaţiei unipolare. 

Au fost înfiinţate, deja, un Institut de Politică Strategică SUA-India (think-tank) şi un Grup mixt pentru Politici de Apărare care a planificat exerciţii navale comune (Malabar 4, exerciţiu recent desfăşurat cu participarea de crucişătoare, distrugătoare, fregate şi submarine), securizarea strâmtorii Malacca şi conferinţe în domeniul apărării antirachetă. Pe măsură ce India va aprofunda parteneriatul cu SUA şi Israel, aceasta va tinde, potrivit analiştilor, să se dispenseze diplomatic de incomoda relaţie cu Iranul, deşi va încerca să nu dea impresia că ar contribui la încercuirea strategică a acestuia. 

Studiile relevă faptul că se conturează, astfel, două mari axe strategice în Asia de Sud: Rusia - India - Iran - unele state central-asiatice, respectiv China, Pakistan, eventual Coreea de Nord. Prima axă şi-ar putea modifica structura conform variantelor: India - Israel - SUA - Turcia, sau, mai puţin probabil, SUA - Rusia - India (axă care s-ar opune Chinei). Această ţară este monitorizată de SUA, (prin prezenţa lor militară în Asia Centrală, Caucaz, Irak, Afganistan, Marea Japoniei şi Coreea de Sud), Japonia care se teme de ascensiunea Chinei în zonă, Coreea de Sud şi Uniunea Europeană cu preocupări pentru securitatea aprovizionării cu energie şi a rutelor comerciale. 

Tratatul semnat recent la Shanghai între Rusia, China şi câteva state central-asiatice din CSI nu se suprapune ca regim al cooperării şi construirii încrederii peste aceste parteneriate strategice semnate de China şi Pakistan, India şi Iran, sau Rusia şi Israel. Analiştii consideră că prezenţa unor alianţe şi parteneriate ad-hoc, flexibile, de conjunctură, precum cele ale Indiei indică existenţa unei mentalităţi de tip "echilibrul puterii" între actorii regionali şi tendinţa de a-şi contracara, astfel, competitorii prin aceşti multiplicatori ai puterii naţionale (cazul accesului la tehnologia militară israeliană) sau prin ţinerea în loc a adversarului (parteneriatul militar cu Iran). SUA apreciază că India trebuie să se întărească economic şi militar şi să le devină tot mai apropiată, mai ales că cele două ţări nu au interese divergente în zone considerate vitale pentru securitatea lor naţională, iar India este o democraţie. India solicită obţinerea de garanţii privind securitatea liniilor navale din Asia de Sud, contracararea curentelor radicale de tip separatist, a proliferării armelor NBC, combaterea terorismului şi ajustarea echilibrului de putere în Asia de Sud. 

SUA caută parteneri strategici pentru gestionarea în comun a regiunii Asiei de Sud, a rutelor ce leagă zona Golfului Persic de strâmtorile Asiei de Sud-Est şi unesc Marea Chinei de Sud, Oceanul Indian şi Oceanul Pacific, interesul fiind de a menţine siguranţa şi stabilitatea acestora şi a punctelor de sprijin, garantând, implicit, libertatea de navigaţie. Dacă Rusia şi China sunt percepute ambiguu, ca potenţiali parteneri dar şi rivali, India pare a fi un substitut mai uşor de valorizat, iar eventuala ei transformare în lider regional nu pare a fi luată în calcul. Jocul marilor puteri şi a celor regionale din Asia de Sud se va baza atât pe calcule raţional-strategice, cât şi pe percepţii şi imagini cognitive, acestea fiind, la rândul, lor filtrate prin "sita" factorilor culturali de tipul ideologiilor şi religiilor. Pacea şi stabilitatea în regiune depind nu doar de configuraţia sistemului regional de putere, ci şi de armonizarea intereselor legitime, tipologia autorităţilor şi intervenţia unor terţe puteri cu interese specifice. Evitarea escaladării unor conflicte şi scurt-circuitarea spiralei ostilităţii cu efect de înarmare competitivă (mecanismul "dilemei securităţii") se poate realiza mai ales prin măsuri de construire a încrederii şi prin mecanisme instituţionale care să reunească într-un cadru comun de negocieri, actorii regiunii şi puterile exterioare. 

